Klaus Iohannis nu poate da nimănui nici lecţii de morală, nici lecţii de anticorupţie, a declarat duminică, la Antena 3, preşedintele PSD, Liviu Dragnea, referindu-se la banii pe care şeful statului i-ar fi câştigat ilegal din închirierea unei case la Sibiu şi ar trebui să îi returneze.



"Klaus Iohannis nu poate da nimănui nici lecţii de morală, nici lecţii de anticorupţie. Nimănui nu poate. Ca să discutăm foarte clar. Statul român aşteaptă de câţiva ani de zile să primească câteva sute de mii de lei sau de euro, mi se pare, de la familia Iohannis, iar el trebuie să răspundă pe partea penală, după ce a răspuns pe partea civilă. De fapt, pe partea civilă n-a răspuns, pentru că n-a dat banii", a afirmat Dragnea.



În această chestiune, preşedintele PSD a menţionat că şeful statului poate fi anchetat. "Constituţia spune că nu poate fi trimis în judecată, nu că nu poate fi anchetat", a spus Dragnea. AGERPRES/(AS - autor: Oana Ghiţă, editor: Oana Popescu, editor online: Adrian Dădârlat)





















